Honderde wapenlisensies wag om afgehaal te wordArgieffoto Die polisie in die Pretoria-Oos-polisiëringsgebied in Gauteng het ŉ dringende beroep gedoen op lede van die publiek wat aansoek gedoen het vir vuurwapenlisensies om dit te kom afhaal. Konst. Yeroboam Mbatsane, woordvoerder van die Boschkop-polisiestasie, het aan Maroela Media gesê net by dié stasie lê daar tans ongeveer 300 vuurwapenlisensies wat die eienaars net nooit kom haal het nie. “Dit is vir alle soorte wapens. Die eienaars is verskeie kere gebel en per SMS ingelig, maar tevergeefs,” het Mbatsane gesê. Volgens Mbatsane lê van die lisensies al tot ŉ jaar lank by die polisiekantoor. Hy waarsku dat die polisie die lisensies slegs tot 31 Desember 2018 sal hou waarna dit met ŉ dekbrief teruggestuur sal word aan die polisie se hoofkantoor. “Dié mense sal dan van voor af moet aansoek doen vir hul wapenlisensies.” Volgens hom sukkel talle polisiestasies in die Pretoria-Oos-omgewing met dieselfde probleem. Vir meer inligting, doen navraag weeksdae tussen 08:30 en 15:30 by 012 802 8244 of 082 768 420.